壽宮使余丞相
作者：楊炎正
朝代：宋

paragraphs: 間世生英傑，于時瑞幅員。
昔爲天下宰，今作地行仙。
帝渴梅調鼎，民思楫濟川。
元戎辭屏翰，珍館逸林泉。
勳業麒麟上，聲名奏華顛。
落成新紫府，拂拭舊青氈。
暇日來簪履，春風可管弦。
蓮開花十丈，桃熟歲三千。
雲駐東山境，星輝北斗躔。
笑談皆雨露，指顧即陶甄。
烏景行添線，蟾華且上弦。
垂弧當紀節，稱兕正迎年。
四海俱瞻仰，三宮助祝延。
匹休和有宋，受福總無邊。
試吏如孤遠，蒙恩夙記憐。
姓名勤剡奏，庖廩費周旋。
頂踵思持報，絲毫力未宣。
一憑難老頌，再炷博山烟。
願把如椽筆，重歸秉化權。
倍書中令考，穩穩戴貂蟬。